กองบัญชาการสหประชาชาติ

**กองบัญชาการสหประชาชาติ** (; ย่อ: UNC หรือ UN Command) เป็นกำลังทหารข้ามชาติที่จัดตั้งขึ้นเพื่อสนับสนุนสาธารณรัฐเกาหลี (เกาหลีใต้) ระหว่างและหลังสงครามเกาหลี ถือเป็นความพยายามครั้งแรกในการรักษาความมั่นคงร่วมกันโดยสหประชาชาติ (UN) หลังมีการลงนามในกฎบัตรสหประชาชาติ

UNC สถาปนาเมื่อวันที่ 24 กรกฎาคม ค.ศ. 1950 ภายหลังการรับรองของคณะมนตรีความมั่นคงแห่งสหประชาชาติในวันที่ 7 กรกฎาคมว่าเกาหลีเหนือรุกรานเกาหลีใต้ ญัตติดังกล่าวผ่านความเห็นชอบเนื่องจากสหภาพโซเวียต พันธมิตรใกล้ชิดของเกาหลีเหนือและสมาชิกคณะมนตรีความมั่นคงแห่งสหประชาชาติ กำลังคว่ำบาตรสหประชาชาติในขณะนั้น ด้วยประเด็นการรับรองสาธารณรัฐจีน (ไต้หวัน) แทนที่จะเป็นสาธารณรัฐประชาชนจีน ในฐานะ 'ประเทศจีน' รัฐสมาชิกสหประชาชาติถูกเรียกร้องให้ให้ความช่วยเหลือในการขับไล่การรุกรานของฝ่ายเหนือ โดย UNC จัดให้มีโครงสร้างการบังคับบัญชาที่เหนียวแน่นซึ่งกองกำลังที่แตกต่างกันจะปฏิบัติการภายใต้โครงสร้างนี้ ในระหว่างสงคราม มี 22 ประเทศส่งกำลังทหารหรือบุคลากรทางการแพทย์เข้าร่วมในกองบัญชาการสหประชาชาติ แม้สหรัฐจะเป็นผู้นำ UNC และจัดหากำลังพลและเงินทุนส่วนใหญ่ แต่ผู้เข้าร่วมทั้งหมดต่อสู้ภายใต้อุปถัมภ์ของสหประชาชาติอย่างเป็นทางการ โดยปฏิบัติการดังกล่าวถูกจัดประเภทเป็น "ปฏิบัติการรักษาความสงบเรียบร้อยนำโดยสหประชาชาติ"

วันที่ 27 กรกฎาคม ค.ศ. 1953 กองบัญชาการสหประชาชาติ กองทัพประชาชนเกาหลี และกองทัพอาสาประชาชนจีนลงนามในความตกลงการสงบศึกเกาหลี เป็นการยุติความเป็นปรปักษ์อย่างเปิดเผย ความตกลงดังกล่าวได้จัดตั้งคณะกรรมาธิการสงบศึกทางทหาร (Military Armistice Commission: MAC) ประกอบด้วยผู้แทนจากผู้ลงนาม เพื่อดูแลการปฏิบัติตามเงื่อนไขการสงบศึก และคณะกรรมาธิการตรวจสอบของชาติที่เป็นกลาง (Neutral Nations Supervisory Commission: NNSC) ประกอบด้วยประเทศที่ไม่ได้เข้าร่วมในความขัดแย้ง เพื่อตรวจสอบข้อจำกัดของการสงบศึกเกี่ยวกับการเสริมกำลังหรือการจัดหาอาวุธของคู่กรณี ใน ค.ศ. 1975 สมัชชาใหญ่แห่งสหประชาชาติรับรองข้อมติที่ 3390 (XXX) ซึ่งเรียกร้องให้คู่กรณีในความตกลงการสงบศึกแทนที่ความตกลงดังกล่าวด้วยความตกลงสันติภาพ และแสดงความหวังว่า UNC จะถูกยุบในวันที่ 1 มกราคม ค.ศ. 1976 อย่างไรก็ตาม ปัจจุบัน UNC ยังคงรักษาและบังคับใช้ความตกลงการสงบศึกต่อไป

ตั้งแต่ ค.ศ. 1953 หน้าที่หลักของ UNC คือการรักษาการสงบศึกและอำนวยความสะดวกทางการทูตระหว่างเกาหลีเหนือและใต้ แม้จะไม่มีการประชุม "MAC" ตั้งแต่ ค.ศ. 1994 ผู้แทนกองบัญชาการสหประชาชาติได้หารือกับสมาชิกกองทัพประชาชนเกาหลีในการประชุมอย่างเป็นทางการและไม่เป็นทางการเป็นประจำ การเจรจาอย่างเป็นทางการครั้งล่าสุดเกี่ยวกับเงื่อนไขการสงบศึกเกิดขึ้นระหว่างเดือนตุลาคมถึงพฤศจิกายน ค.ศ. 2018 เจ้าหน้าที่จากทั้งสองฝ่ายของพื้นที่ความมั่นคงร่วม (ที่รู้จักทั่วไปในชื่อหมู่บ้านพักรบพันมุนจ็อม) ดำเนินการตรวจสอบการสื่อสารทุกวันและมีความสามารถในการเจรจาแบบเผชิญหน้าเมื่อสถานการณ์ต้องการ

## ต้นกำเนิดและสถานะทางกฎหมาย
กองบัญชาการสหประชาชาติปฏิบัติการภายใต้อาณัติของข้อมติคณะมนตรีความมั่นคงแห่งสหประชาชาติ (UNSC) ที่ 82, 83, 84 และ 85 ข้อมติเหล่านี้ผ่านความเห็นชอบในขณะที่สหภาพโซเวียตกำลังคว่ำบาตรสหประชาชาติเนื่องจากการมอบที่นั่งของจีนในคณะมนตรีความมั่นคงให้แก่สาธารณรัฐจีน แม้สหประชาชาติจะมีอำนาจทางทหารอยู่บ้างผ่านทางบทที่ 7 ของกฎบัตรสหประชาชาติ แต่ความตึงเครียดในช่วงต้นสงครามเย็นหมายความว่ากองกำลังที่คาดการณ์ไว้ในบทเหล่านั้นยังไม่เกิดขึ้นจริง ดังนั้นสหประชาชาติจึงแทบไม่มีความสามารถในทางปฏิบัติในการระดมกำลังทหารเพื่อตอบโต้การรุกรานเกาหลีใต้ของเกาหลีเหนือ ผลก็คือ คณะมนตรีความมั่นคงแห่งสหประชาชาติกำหนดให้สหรัฐเป็นตัวแทนบริหารในการนำ "กองบัญชาเดียว" (unified command) ภายใต้ธงสหประชาชาติ เนื่องจากการเป็นหน่วยงานที่ถูกกำหนดขึ้น สหประชาชาติจึงใช้อำนาจควบคุมกำลังรบเพียงเล็กน้อย ถือเป็นความพยายามครั้งแรกในการรักษาความมั่นคงร่วมกันภายใต้ระบบสหประชาชาติ

เมื่อคู่ขัดแย้งลงนามในความตกลงการสงบศึกเกาหลีในวันที่ 27 กรกฎาคม ค.ศ. 1953 ผู้บัญชาการได้ส่งมอบความตกลงดังกล่าวให้แก่สหประชาชาติ ในเดือนสิงหาคม ค.ศ. 1953 สมัชชาใหญ่แห่งสหประชาชาติผ่านข้อมติ "รับทราบด้วยความเห็นชอบ" ต่อความตกลงการสงบศึก ขั้นตอนสำคัญสำหรับสหประชาชาติในการดำเนินการขั้นตอนต่อไปในการจัดการประชุมเจนีวา ค.ศ. 1954 ที่มีวัตถุประสงค์เพื่อเจรจาสันติภาพทางการทูตระหว่างเกาหลีเหนือและใต้ การรับรองความตกลงการสงบศึกเกาหลีในสมัชชาใหญ่แห่งสหประชาชาติเป็นการรับรองบทบาทในปัจจุบันของกองบัญชาการสหประชาชาติในการรักษาและบังคับใช้ความตกลงการสงบศึก

บทบาทของสหรัฐในฐานะตัวแทนบริหารสำหรับกองบัญชาการรวมได้นำไปสู่คำถามเกี่ยวกับความถูกต้องที่ต่อเนื่องมา สิ่งที่น่าสังเกตมากที่สุดคือใน ค.ศ. 1994 บุฏรุส บุฏรุส-ฆอลี เลขาธิการสหประชาชาติ ได้เขียนจดหมายถึงรัฐมนตรีว่าการกระทรวงการต่างประเทศเกาหลีเหนือว่า:

จุดยืนอย่างเป็นทางการของสหประชาชาติคือข้อมติของคณะมนตรีความมั่นคงและสมัชชาใหญ่ในยุคสงครามเกาหลียังคงมีผลบังคับใช้ สิ่งนี้ปรากฏชัดเจนใน ค.ศ. 2013 เมื่อเกาหลีเหนือประกาศยกเลิกความตกลงการสงบศึกแต่เพียงฝ่ายเดียว มาร์ติน เนสเซอร์กี โฆษกสหประชาชาติ ยืนยันว่าเนื่องจากความตกลงการสงบศึกได้รับการรับรองโดยสมัชชาใหญ่ จึงไม่มีคู่กรณีฝ่ายใดฝ่ายหนึ่งสามารถยุบเลิกโดยฝ่ายเดียวได้ กองบัญชาการสหประชาชาติยังคงทำหน้าที่เป็นผู้ลงนามและคู่สัญญาของความตกลงการสงบศึกฝ่ายตรงข้ามกับกองทัพประชาชนเกาหลี

ในคดีระหว่างเจนนิงกับมาร์กลีย์ ผู้คุม ศาลอุทธรณ์ภาคเจ็ดมีคำวินิจฉัยว่าทหารอเมริกันของ UNC ยังคงต้องรับผิดชอบต่อประมวลกฎหมายยุติธรรมทหาร (Uniform Code of Military Justice) แม้พวกเขาจะต่อสู้ภายใต้ธงสีฟ้าของสหประชาชาติก็ตาม

## การสถาปนาใน ค.ศ. 1950
หลังกองทัพเกาหลีเหนือรุกรานเกาหลีใต้ในวันที่ 25 มิถุนายน ค.ศ. 1950 คณะมนตรีความมั่นคงแห่งสหประชาชาติได้ผ่านข้อมติที่ 82 เรียกร้องให้เกาหลีเหนือยุติความเป็นปรปักษ์และถอนกำลังไปยังเส้นขนานที่ 38

สองวันต่อมา คณะมนตรีความมั่นคงแห่งสหประชาชาติได้ผ่านข้อมติที่ 83 แนะนำให้สมาชิกสหประชาชาติให้ความช่วยเหลือแก่สาธารณรัฐเกาหลี "เพื่อขับไล่การโจมตีด้วยอาวุธ และเพื่อฟื้นฟูสันติภาพและความมั่นคงระหว่างประเทศในพื้นที่"

หน่วยทหารแรกที่ไม่ใช่ชาวเกาหลีและไม่ใช่ชาวสหรัฐที่ได้เห็นการสู้รบคือฝูงบินหมายเลข 77 ของกองทัพอากาศออสเตรเลีย ซึ่งเริ่มปฏิบัติภารกิจคุ้มกัน ลาดตระเวน และโจมตีภาคพื้นดินจากฐานทัพอากาศออสเตรเลียอิวากูนิ ประเทศญี่ปุ่น ในวันที่ 2 กรกฎาคม ค.ศ. 1950 วันที่ 29 มิถุนายน ค.ศ. 1950 นิวซีแลนด์เตรียมการส่งเรือฟริเกตชั้น''ล็อก'' (*Loch*-class) สองลำ คือ*[[HMS Loch Morlich|ตูติรา]]* (*Tutira*) และ*[[HMS Loch Achanalt|ปูกากิ]]* (*Pukaki*) ไปยังน่านน้ำเกาหลี วันที่ 3 กรกฎาคม เรือออกจากฐานทัพเรือเดวอนพอร์ต ออกแลนด์ และเข้าร่วมกับกองกำลังเครือจักรภพอื่น ๆ ที่ซาเซโบะ ประเทศญี่ปุ่น ในวันที่ 2 สิงหาคม ตลอดระยะเวลาของสงคราม มีเรือนิวซีแลนด์ประจำการอยู่ในเขตสงครามอย่างน้อยสองลำ

ข้อมติที่ 84 ซึ่งผ่านความเห็นชอบในวันที่ 7 กรกฎาคม ค.ศ. 1950 แนะนำให้สมาชิกที่จัดกำลังทหารและความช่วยเหลืออื่น ๆ แก่เกาหลีใต้ "จัดหากำลังและความช่วยเหลืออื่น ๆ ดังกล่าวให้แก่กองบัญชาการรวมภายใต้สหรัฐ"

ประธานาธิบดีอี ซึง-มันของสาธารณรัฐเกาหลีได้มอบหมายการบังคับบัญชาการปฏิบัติการของกองกำลังภาคพื้นดิน ทางทะเล และทางอากาศของสาธารณรัฐเกาหลี ให้แก่พลเอกแมกอาเธอร์ในฐานะผู้บัญชาการทหารสูงสุดกองบัญชาการสหประชาชาติ (CINCUNC) ในวันที่ 15 กรกฎาคม ค.ศ. 1950:

วันที่ 29 สิงหาคม ค.ศ. 1950 กองพลน้อยทหารราบที่ 27 ของเครือจักรภพบริเตน เดินทางถึงปูซานเพื่อเข้าร่วมกับกองกำลังภาคพื้นดินของ UNC ซึ่งจนถึงขณะนั้นมีเพียงกองกำลังสาธารณรัฐเกาหลีและสหรัฐ กองพลน้อยที่ 27 เคลื่อนพลเข้าสู่แนวแม่น้ำนักดงทางตะวันตกของแทกู

หน่วยทหารจากประเทศอื่น ๆ ของสหประชาชาติตามมา ได้แก่ กองบัญชาการสหประชาชาติเบลเยียม, กองพลน้อยทหารราบแคนาดาที่ 25, กองพันโคลอมเบีย, กองพันแกกนูว์เอธิโอเปีย, กองพันฝรั่งเศส, กรมทหารราบที่ 15 กรีซ, กรมทหารปืนใหญ่สนามที่ 16 กองพลปืนใหญ่นิวซีแลนด์, กองกำลังรบนอกประเทศฟิลิปปินส์ประจำเกาหลี ฝูงบินหมายเลข 2 กองทัพอากาศ แอฟริกาใต้, กองพลน้อยตุรกี และกองกำลังจากลักเซมเบิร์กและเนเธอร์แลนด์ นอกจากนี้ เดนมาร์ก อินเดีย อิหร่าน นอร์เวย์ และสวีเดนยังจัดหาหน่วยแพทย์ อิตาลีจัดหาโรงพยาบาล แม้จะไม่ได้เป็นสมาชิกสหประชาชาติในขณะนั้น

ภายในวันที่ 1 กันยายน ค.ศ. 1950 ซึ่งเป็นเวลาน้อยกว่าสองเดือนก่อนการตั้งกองบัญชาการสหประชาชาติ กองกำลังผสมเหล่านี้มีจำนวน 180,000 นาย โดย 92,000 นายเป็นชาวเกาหลีใต้ ที่เหลือส่วนใหญ่เป็นชาวอเมริกัน ตามมาด้วยกองพลน้อยทหารราบที่ 27 ของอังกฤษจำนวน 1,600 นาย

ร็อกคอฟฟ์เขียนว่า "ประธานาธิบดีทรูแมนตอบโต้อย่างรวดเร็วต่อการรุกรานในเดือนมิถุนายน โดยการอนุญาตให้ใช้ทหารสหรัฐและสั่งการโจมตีทางอากาศและการปิดล้อมทางเรือ อย่างไรก็ตาม เขาไม่ได้แสวงหาการประกาศสงคราม หรือเรียกร้องให้มีการระดมพลเต็มอัตรา ส่วนหนึ่งเป็นเพราะการกระทำดังกล่าวอาจถูกตีความผิดโดยรัสเซียและจีน กลับกัน ในวันที่ 19 กรกฎาคม เขาเรียกร้องให้มีการระดมพลบางส่วนและขอเงินจัดสรรจากรัฐสภาจำนวน 1 หมื่นล้านดอลลาร์สำหรับสงคราม" โคเฮนเขียนว่า: "ที่ปรึกษาของทรูแมนทุกคนมองว่าเหตุการณ์ในเกาหลีเป็นบททดสอบความตั้งใจของอเมริกาในการต้านทานความพยายามของโซเวียตในการขยายอำนาจและระบบของพวกเขา สหรัฐสั่งให้เรือรบไปยังช่องแคบไต้หวันเพื่อป้องกันไม่ให้กองกำลังของเหมารุกรานไต้หวันและกวาดล้างกองทัพของเจียง ไคเชกที่เหลืออยู่ที่นั่น"

วันที่ 1 กรกฎาคม ค.ศ. 1957 ผู้บัญชาการกองบัญชาการสหประชาชาติได้รับหน้าที่เพิ่มอีกสามตำแหน่ง โดยได้รับคำสั่งให้บังคับบัญชากองกำลังสหรัฐประจำเกาหลี และกองทัพบกสหรัฐที่แปดเพิ่มเติมจากกองบัญชาการสหประชาชาติ ผู้บัญชาการคนแรกที่ได้รับหน้าที่เพิ่มอีกสามตำแหน่งในลักษณะนี้คือพลเอก จอร์จ เด็กเคอร์ ซึ่งต่อมาดำรงตำแหน่งเสนาธิการกองทัพบกสหรัฐ

## ผู้บัญชาการ

## รองผู้บัญชาการ

## สมาชิกปัจจุบัน
* 18 ประเทศ ณ เดือนสิงหาคม ค.ศ. 2024
* จาก 16 ประเทศที่ส่งกำลังพลรบในช่วงสงครามเกาหลี ปัจจุบันเอธิโอเปียและลักเซมเบิร์กไม่ได้เป็นสมาชิกแล้ว
** 
** 
** 
** 
** 
** 
** 
** 
** 
** 
** 
** 
** 
** 
* จาก 6 ประเทศดั้งเดิมที่ส่งการสนับสนุนทางการแพทย์ในช่วงสงครามเกาหลี ปัจจุบันสวีเดนและอินเดียไม่ได้เป็นสมาชิกแล้ว
** 
** 
** 
** 

## กำลังพลที่เข้าร่วม: ค.ศ. 1950–1953
ในช่วงสามปีของสงครามเกาหลี ประเทศต่อไปนี้เป็นสมาชิกของ UNC ณ วันที่ 27 กรกฎาคม ค.ศ. 1953 วันที่ลงนามในความตกลงการสงบศึก UNC มีกำลังพลสูงสุดถึง 932,964 นาย:
* เกาหลีใต้
* 16 ประเทศส่งกำลังพลรบ:
** สหรัฐ
** สหราชอาณาจักร
** ออสเตรเลีย
** เนเธอร์แลนด์
** แคนาดา
** ฝรั่งเศส
** นิวซีแลนด์
** ฟิลิปปินส์
** ตุรกี
** ไทย
** แอฟริกาใต้
** กรีซ
** เบลเยียม
** ลักเซมเบิร์ก
** เอธิโอเปีย
** โคลอมเบีย
* 6 ประเทศส่งการสนับสนุนทางการแพทย์และมนุษยธรรม:
** สวีเดน
** อินเดีย
** เดนมาร์ก
** นอร์เวย์
** อิตาลี
** เยอรมนีตะวันตก

ในช่วงสงคราม UNC นำโดยดักลาส แมกอาเธอร์, แมตทิว บี. ริดจ์เวย์ และมาร์ก เวย์น คลาร์ก หลังการลงนามในความตกลงการสงบศึก จอห์น อี. ฮัลล์ ได้รับแต่งตั้งเป็นผู้บัญชาการ UNC เพื่อดำเนินการหยุดยิง (รวมถึงการส่งตัวเชลยศึกกลับประเทศโดยสมัครใจ)

## หลังสงครามเกาหลี (ค.ศ. 1953–ปัจจุบัน)
ภายหลังการลงนามในความตกลงการสงบศึก UNC ยังคงอยู่ในเกาหลีเพื่อปฏิบัติหน้าที่รักษาความปลอดภัยและความมั่นคงบนคาบสมุทร ตลอดจนสนับสนุนความพยายามของสหประชาชาติในการฟื้นฟูสาธารณรัฐเกาหลีที่ได้รับความเสียหายจากสงคราม ทศวรรษ 1950 ส่วนใหญ่ถูกทำเครื่องหมายด้วยการเจรจาอย่างต่อเนื่องในการประชุมคณะกรรมาธิการการสงบศึกทางทหาร ในขณะที่ประชาคมระหว่างประเทศทำงานเพื่อเสริมสร้างเศรษฐกิจและโครงสร้างพื้นฐานของเกาหลีใต้ ในช่วงเวลานี้ เกาหลีเหนือยังคงรักษาความเหนือกว่าทางเศรษฐกิจและทางทหารเหนือเพื่อนบ้านทางใต้ด้วยการสนับสนุนจากจีนและโซเวียต

ทศวรรษ 1960 พิสูจน์แล้วว่าเป็นทศวรรษที่เปราะบางบนคาบสมุทรเกาหลี โดยถูกคั่นด้วยช่วงเวลาแห่งความเป็นปรปักษ์ระหว่าง ค.ศ. 1966 ถึง 1969 ซึ่งเห็นระดับการปะทะกันที่เพิ่มขึ้นในเขตปลอดทหาร ตลอดจนเหตุการณ์สำคัญต่าง ๆ รวมถึงความพยายามลอบสังหารพัก จ็อง-ฮี ผู้นำเกาหลีใต้โดยเกาหลีเหนือ และการยึดเรือยูเอสเอส ''พิวโบล'' (USS *Pueblo*)

ทศวรรษ 1970 เห็นช่วงเวลาสั้น ๆ ของการฟื้นฟูความสัมพันธ์ซึ่งต่อมาส่งผลให้เกิดการเปลี่ยนแปลงทางโครงสร้างของ UNC ใน ค.ศ. 1972 รัฐบาลเกาหลีเหนือและใต้ลงนามในแถลงการณ์ร่วมเรียกร้องให้มีความสัมพันธ์ที่สันติมากขึ้นระหว่างสองเกาหลี ในขณะเดียวกัน รัฐบาลสหรัฐที่ต่อเนื่องกัน (นิกสัน ฟอร์ด และคาร์เตอร์) ได้พยายามลดการพึ่งพากองกำลังสหรัฐของเกาหลีใต้ในการรักษาขีดความสามารถในการป้องปรามบนคาบสมุทรเกาหลี วันที่ 7 พฤศจิกายน ค.ศ. 1978 มีการจัดตั้งกองบัญชาการผสม คือกองบัญชาการกองกำลังผสมสาธารณรัฐเกาหลี–สหรัฐ (CFC) และหน่วยทหารเกาหลีใต้ที่มีภารกิจแนวหน้าได้รับการโอนจากการบังคับบัญชาของกองบัญชาการสหประชาชาติไปอยู่ภายใต้การควบคุมทางยุทธการของ CFC ผู้บัญชาการทหารสูงสุดของ CFC ซึ่งเป็นนายทหารสหรัฐ ขึ้นตรงต่อหน่วยงานบังคับบัญชาแห่งชาติของสหรัฐและของเกาหลีใต้ในท้ายที่สุด

ตั้งแต่ ค.ศ. 1978 UNC ยังคงหน้าที่หลักในการรักษาและบังคับใช้ความตกลงการสงบศึกเกาหลี อำนวยความสะดวกทางการทูตที่สามารถสนับสนุนสันติภาพที่ยั่งยืนบนคาบสมุทร และตั้งกองบัญชาการที่สามารถอำนวยความสะดวกในการสนับสนุนจากนานาชาติหากการสงบศึกล้มเหลว UNC มีขนาดลดลง และเมื่อเวลาผ่านไป หลายตำแหน่งที่ได้รับมอบหมายให้ UNC กลายเป็นตำแหน่งที่ควบรวมกับกองกำลังสหรัฐประจำเกาหลีและกองบัญชาการกองกำลังผสม

ทศวรรษ 1990 เห็นการเปลี่ยนแปลงที่โดดเด่นอีกครั้งใน UNC ในเดือนตุลาคม ค.ศ. 1991 UNC โอนความรับผิดชอบของพื้นที่เขตปลอดทหารทั้งหมด ยกเว้นพื้นที่ความมั่นคงร่วมให้แก่ทหารเกาหลีใต้ ใน ค.ศ. 1992 UNC แต่งตั้งนายพลเกาหลีใต้ให้ดำรงตำแหน่งสมาชิกอาวุโสในคณะกรรมาธิการการสงบศึกทางทหาร นำไปสู่การที่กองทัพประชาชนเกาหลีและกองทัพอาสาประชาชนจีนคว่ำบาตรการประชุม MAC การล่มสลายของสหภาพโซเวียตยังทำให้เกาหลีเหนือตั้งคำถามถึงความสอดคล้องของตัวเลือกสำหรับคณะกรรมาธิการตรวจสอบของชาติที่เป็นกลาง พวกเขาไม่ยอมรับผู้แทนชาวเช็กหรือสโลวักของเชโกสโลวาเกียอีกต่อไปเมื่อประเทศแยกออกเป็นสาธารณรัฐเช็กและสโลวาเกีย ใน ค.ศ. 1994 เกาหลีเหนือขับไล่คณะผู้แทนโปแลนด์และยังไล่กองทัพอาสาประชาชนจีนออกจากภารกิจพันมุนจ็อม ส่วนหนึ่งเป็นผลมาจากการประท้วงเรื่องความสัมพันธ์ที่อบอุ่นขึ้นของจีนกับเกาหลีใต้

ตั้งแต่ ค.ศ. 1998 UNC ได้เห็นการเพิ่มขึ้นอย่างค่อยเป็นค่อยไปของเจ้าหน้าที่ระหว่างประเทศถาวรภายในกองบัญชาการ ในระหว่าง ค.ศ. 1998 ถึง 2003 ผู้มีส่วนร่วมเดิมหลายรายในสงครามเกาหลีเริ่มส่งบุคลากรไปเกาหลีเพื่อสนับสนุนหน้าที่รักษาการสงบศึกของ UNC การทำให้เป็นสากลนี้ดำเนินต่อไปในช่วงทศวรรษต่อ ๆ มา ในเดือนพฤษภาคม ค.ศ. 2018 พลโท เวย์น ไอยร์ ชาวแคนาดา กลายเป็นผู้ที่ไม่ใช่ชาวอเมริกันคนแรกที่ดำรงตำแหน่งรองผู้บัญชาการ UNC ผู้สืบทอดตำแหน่งต่อจากเขาคือ พลเรือโท สจวร์ต เมเยอร์ ชาวออสเตรเลีย และพลโท แอนดรูว์ แฮร์ริสัน แห่งกองทัพบกบริติช ซึ่งดำเนินแนวโน้มของการเป็นผู้นำที่ไม่ใช่ชาวอเมริกันใน UNC ต่อไป

### UNC–Rear
กองบัญชาการสหประชาชาติส่วนหลัง (*United Nations Command–Rear*) ตั้งอยู่ที่ฐานทัพอากาศโยโกตะ ประเทศญี่ปุ่น และอยู่ภายใต้การบังคับบัญชาของนาวาอากาศเอกของกองทัพอากาศออสเตรเลีย โดยมีรองผู้บัญชาการจากกองทัพแคนาดา ภารกิจของหน่วยคือการรักษาข้อตกลงสถานะกองกำลัง (SOFA) ที่อนุญาตให้ UNC ยะงคงความสามารถด้านการว่งกำลังบำรุงส่วนหลังและจุดเชื่อมโยงการจัดกำลังบนดินแดนญี่ปุ่น

## อนาคตของพื้นที่ความมั่นคงร่วม
เพื่อเป็นการส่งเสริมความตกลงทางทหารแบบครอบคลุมระหว่างเกาหลีใน กันยายน ค.ศ. 2018 เจ้าหน้าที่จากกองบัญชาการสหประชาชาติ กองทัพสาธารณรัฐเกาหลี และกองทัพประชาชนเกาหลีเหนือ ได้พบปะกันในชุดการเจรจาเพื่อหารือเกี่ยวกับการปลอดทหารในพื้นที่ความมั่นคงร่วม การประชุมสองครั้งแรกในเดือนตุลาคมนำไปสู่กิจกรรมการกู้ระเบิดภายใน JSA การปลดอาวุธบุคลากร และการปิดจุดตรวจการณ์ วันที่ 6 พฤศจิกายน ค.ศ. 2018 UNC จัดการเจรจารอบที่สามร่วมกับกองทัพเกาหลีใต้และกองทัพประชาชนเกาหลีเหนือเกี่ยวกับ "กฎการปฏิสัมพันธ์" (Rules of Interaction) ซึ่งจะรับรองพื้นที่ความมั่นคงร่วมที่ทั้งสองฝ่ายของเส้นแบ่งเขตแดนทางทหาร ซึ่งเป็นเขตแดนโดยพฤตินัย จะเปิดให้บุคลากรเข้าถึงได้ ด้วยเหตุผลที่ไม่เปิดเผย ฝ่ายเกาหลีเหนือปฏิเสธจะพบปะเพื่อสรุปกฎเหล่านี้และขั้นตอนต่อไปสำหรับการทำให้พื้นที่ความมั่นคงร่วมเป็นเขตปลอดทหารโดยสมบูรณ์ ไม่ว่าจะมีการประนีประนอมในอดีตอย่างไร เกาหลีเหนือเริ่มติดอาวุธให้ทหารของตนใน JSA ด้วยปืนพกในช่วงปลายเดือนพฤศจิกายน ค.ศ. 2023

## ดูเพิ่ม
* กองบัญชาการตะวันออกไกลสหรัฐ
* กองกำลังช่วยเหลือทางทหารฝ่ายโลกเสรี
* การสนับสนุนทางการแพทย์ในสงครามเกาหลี
* สหประชาชาติกับประเทศเกาหลีเหนือ
* สหประชาชาติกับประเทศเกาหลีใต้
* กองกำลังสหประชาชาติในสงครามเกาหลี
* สุสานอนุสรณ์สหประชาชาติ ในปูซาน เป็นที่ฝังศพผู้เสียชีวิต 2,300 รายชาติต่าง ๆ

## หมายเหตุ

## อ้างอิง

## อ่านเพิ่ม
* Grey, Jeffrey. *The Commonwealth Armies and the Korean War: An Alliance Study*. Manchester University Press, 1990.

## แหล่งข้อมูลอื่น

* History of the Korean War – United Nations Command
* United Nations Peace Memorial Hall

หมวดหมู่:ประวัติศาสตร์เกาหลี
หมวดหมู่:ปฏิบัติการของสหประชาชาติในทวีปเอเชีย
หมวดหมู่:กองกำลังสหประชาชาติในสงครามเกาหลี
หมวดหมู่:องค์การย่อยของคณะมนตรีความมั่นคงแห่งสหประชาชาติ
หมวดหมู่:หน่วยและกองกำลังข้ามชาติ
หมวดหมู่:ปฏิบัติการทางทหารที่ไม่ใช่การรบที่เกี่ยวข้องกับอินเดีย
หมวดหมู่:สหรัฐกับสหประชาชาติ
หมวดหมู่:ก่อตั้งในประเทศเกาหลีในปี พ.ศ. 2493